

LATVIJAS REPUBLIKA

**JELGAVAS NOVADA PAŠVALDĪBA**

UR reģ.Nr. 90009118031, Pasta iela 37, Jelgava, LV-3001, Latvija, tālrunis: 63022238,



E-pasts: [dome@jelgavasnovads.lv](mailto:dome@jelgavasnovads.lv); [www.jelgavasnovads.lv](http://www.jelgavasnovads.lv)



Jelgavā

APSTIPRINĀTI

ar Jelgavas novada domes

2024. gada \_\_. \_\_\_lēmumu Nr. \_\_

(protokols Nr. \_\_\_\_)

SAISTOŠIE NOTEIKUMI Nr.\_\_\_

**Jelgavas novada pašvaldības līdzdalības budžeta nolikums**

*Izdoti saskaņā ar*

*Pašvaldību likuma 44. panta otru daļu*

*un 61. pantu*

**I. Vispārīgie jautājumi**

1. Saistošie noteikumi (turpmāk – nolikums) nosaka kārtību, kādā Jelgavas novada pašvaldība (turpmāk – Pašvaldība) organizē līdzdalības budžetu un piešķir finansējumu Jelgavas novada līdzdalības budžeta projektu (turpmāk – projektu) īstenošanai.
2. Līdzdalības budžeta mērķis ir veicināt sabiedrības iniciatīvu un līdzdalību Jelgavas novada attīstībā un piešķirto finanšu līdzekļu izlietošanā, kā arī nodrošināt iedzīvotāju iesaisti lēmumu pieņemšanas procesā.
3. Līdzdalības budžetu izsludina un organizē Pašvaldība.
4. Paziņojumu par līdzdalības budžeta izsludināšanu publicē Pašvaldības tīmekļa vietnē www.jelgavasnovads.lv, norādot projektu iesniegšanas termiņus, kā arī citu informāciju.
5. Līdzdalības budžetā visvairāk atbalstītie projekti, kas saņēmuši lielāko balsu skaitu, tiek finansēti no pašvaldības budžeta līdzekļiem.
6. Līdzdalības budžeta plānošanas vienība ir visa Jelgavas novada administratīvā teritorija.

**II. Finansējuma piešķiršanas nosacījumi**

1. Līdzdalības budžeta realizācijai pieejamais finansējums tiek noteikts pašvaldības budžetā vismaz 0,5 % apmērā no pašvaldības vidējiem viena gada iedzīvotāju ienākuma nodokļa un nekustamā īpašuma nodokļa faktiskajiem ieņēmumiem, kas tiek aprēķināti par pēdējiem trim gadiem.
2. Viena projekta realizācijai piešķir ne vairāk kā 30 000 EUR (ieskaitot pievienotās vērtības nodokli).
3. Iesniedzamajiem projektiem ir jāatbilst šādiem kritērijiem:
   1. projekts paredz ieguldījumus Pašvaldībai piederošā īpašumā vai citai publiskai personai vai privātpersonai piederošā īpašumā – ar nosacījumu, ka ir saņemts attiecīgā īpašnieka saskaņojums un ieguldījums nepieciešams, lai īstenotu pašvaldības autonomās funkcijas vai brīvprātīgās iniciatīvas;
   2. projekts var paredzēt citu pašvaldības rīcību, kuras rezultātā tiek uzlabota pašvaldības autonomo funkciju vai brīvprātīgo iniciatīvu īstenošana (ja attiecināms);
   3. projektā paredzētie ieguldījumi ir ekonomiski pamatoti, kā arī projekta rezultāts un vieta būs publiski pieejami sabiedrībai;
   4. projekts ir saistīts ar teritorijas labiekārtošanu vai arī citu pašvaldības rīcību, kurai ir paliekoša un sabiedriski nozīmīga vērtība;
   5. projekta tāme (pielikums) atbilst projekta iespējām un tajā iekļautas šī nolikuma pielikuma 3.4.punktā iekļautās izmaksas;
   6. projekta ideja nav pretrunā ar Pašvaldības attīstības plānošanas dokumentiem;
   7. projekts neradīs pašvaldībai nesamērīgas uzturēšanas izmaksas;
   8. projektu neizmanto komercdarbībai un peļņas gūšanai;
   9. projekta iesnieguma iesniegšanas brīdī projekta ietvaros plānotās darbības nepārklājas ar darbībām, kas tiek finansētas Eiropas Savienības fondu specifisko atbalsta mērķu un citu ārvalstu finanšu instrumentu ietvaros, kā arī no valsts un pašvaldību budžeta līdzekļiem, precizējot šo informāciju pie Pašvaldības speciālistiem, pie tam iesniedzējam jāiesniedz brīvā formā uzrakstīts apliecinājums, ka projekta ideju nav plānots realizēt citos privāta sektora organizētos projektos;
   10. projektam jāparedz pilnīga tā realizācija un projektu nav pieļaujams īstenot vairākās kārtās.
4. Projekta sadārdzinājuma gadījumā, tostarp arī pēc publiskā iepirkuma procedūras veikšanas, projektu īsteno, ja sadārdzinājums nav lielāks par 15% no projekta ieceres tāmē norādītās summas. Ja tiek konstatēts, ka sadārdzinājums ir lielāks par 15% no projekta tāmē norādītās summas, tad projektu neīsteno.
5. Ja projekta īstenošanas stadijā konstatē objektīvus apstākļus, kas liedz īstenot projektu, tad projekts netiek īstenots. Neizmantotie līdzdalības budžeta finanšu līdzekļi tiek novirzīti nākamā gada līdzdalības budžeta projektu īstenošanai.

**III. Projekta pieteikuma iesniegšana**

1. Projekta iesniedzējs ir fiziska persona, kura sasniegusi 16 gadu vecumu, vai normatīvajos aktos noteiktā kārtībā reģistrēta biedrība vai nodibinājums, kurā nav pašvaldības dalības (turpmāk – iesniedzējs).
2. Projekta pieteikumu aizpilda elektroniski, autorizējoties līdzdalības budžeta informācijas sistēmā (turpmāk – LBIS), un to veido šādi papildus iesniedzami pielikumi:
   1. aizpildīta projekta pieteikuma veidlapa (pielikums), kas parakstīta ar drošu elektronisko parakstu;
   2. dokuments, kas apliecina iesniedzēja pilnvarotās personas tiesības rīkoties iesniedzēja vārdā, ja projekta pieteikumu iesniedz iesniedzēja pilnvarotā persona;
   3. projekta skice (tajā norādāmi visu projekta būtisko elementu izmēri un to izvietojums uz izdrukas no tīmekļvietnes https://www.lvmgeo.lv/kartes, [www.kadastrs.lv](http://www.kadastrs.lv), vai citas kartogrāfiskās pamatnes, kurā uzrādītas zemes vienības robežas un novietojums);
   4. vismaz viena vizualizācija, kurā uzskatāmi attēlots projekta īstenošanas rezultāts (elektroniski iesniegtai vizualizācijai jābūt \*.jpg vai \*.png formātā, ar izšķirtspēju ne mazāku kā 654 x 652 – citas izšķirtspējas vizualizācijas tiks pielāgotas);
   5. rakstisks apliecinājums brīvā formā, kas apliecina nolikuma 9.9. apakšpunkta prasības;
3. Visas izmaksas, kas saistītas ar projekta pieteikuma sagatavošanu un iesniegšanu, sedz iesniedzējs.
4. Iesniedzējs var iesniegt ne vairāk kā trīs projekta pieteikumus.
5. Projekta pieteikuma iesniegšanas termiņš ir 2 mēneši, skaitot no līdzdalības budžeta izsludināšanas dienas pašvaldības tīmekļa vietnē.
6. Iesniedzējs ir tiesīgs pirms līdzdalības budžeta projektu iesniegšanas termiņa beigām grozīt vai atsaukt iesniegto projekta pieteikumu.

**IV. Projektu pieteikumu izvērtēšanas kārtība, lēmuma pieņemšana un rezultātu paziņošana**

1. Līdzdalības budžetā iesniegto projektu pieteikumu atbilstību izvērtē Līdzdalības budžeta komisija (turpmāk – komisija), kuru apstiprina ar Jelgavas novada domes lēmumu.
2. Līdzdalības budžetā iesniegto projektu pieteikumu izvērtēšanu un lēmuma pieņemšanu komisija veic 1 mēneša laikā pēc projektu iesniegšanas termiņa beigām.
3. Komisijas sēdes protokolē.
4. Projektus, kuri atbilst izvirzītajiem kritērijiem, nodod balsošanai, publicējot pašvaldības tīmekļa vietnē www.jelgavasnovads.lv balsošanas kārtību un termiņu.
5. Par projektiem, kuri neatbilst šī nolikuma kritērijiem, Komisija pieņem lēmumu nenodot balsošanai.
6. Balsojumu veic 14 dienu laikā kopš projektu publicēšanas LBIS, kā arī paziņojuma publicēšanas pašvaldības tīmekļa vietnē www.jelgavasnovads.lv.
7. Balsojumā var piedalīties pašvaldības administratīvajā teritorijā deklarētas fiziskās personas, kuras sasniegušas vismaz 16 gadu vecumu, balsojot vienu reizi.
8. Noslēdzoties līdzdalības budžeta balsošanas termiņam, komisija apkopo balsošanas rezultātus un pieņem lēmumu par projektiem, kas virzāmi īstenošanai.
9. Ja līdzdalības budžeta balsošana ir noslēgusies ar vienādu balsu skaitu vairākām projektu idejām, kuru realizācija, ievērojot nolikuma 8. punktā paredzētā finansējuma apmēru, vienlaikus nav iespējama, komisija pieņem lēmumu realizēt to projektu, no kura realizēšanas labumu gūs lielāks novada iedzīvotāju skaits.
10. Realizējamos projektus publicē pašvaldības tīmekļa vietnē www.jelgavasnovads.lv.
11. Līdzdalības budžeta kārtībā apstiprināto projektu realizāciju Pašvaldība uzsāk 3 (trīs) mēnešu laikā pēc līdzdalības budžeta projektu balsošanas rezultātu paziņošanas un īsteno 2 (divu) gadu laikā, ievērojot pašvaldības darbību reglamentējošos normatīvos aktus.
12. Aktuālā informācija par īstenojamā projekta virzību tiks nodrošināta LBIS sistēmā, nosūtot automatizētus paziņojumus uz projekta pieteicēja elektroniskā pasta adresi.
13. Nolikums stājas spēkā 2025. gada 1. janvārī.

Domes priekšsēdētājs U. Ainārs

*Pielikums*Jelgavas novada domes  
2024.gada \_\_\_\_. \_\_\_\_\_  
saistošajiem noteikumiem Nr.\_\_

**Projekta pieteikuma veidlapa**

|  |  |
| --- | --- |
| **1. Projekta nosaukums** (īss, uzmanību piesaistošs, līdz 50 zīmēm) | |
|  | |
| **2. Iesniedzējs** | |
| **2.1. Iesniedzējs** (fiziska persona) | |
| Vārds, uzvārds |  |
| Personas kods |  |
| Deklarētās dzīvesvietas |  |
| Kontaktinformācija (e-pasts, tālruņa numurs) |  |
| **2.2. Iesniedzējs** (juridiska persona) | |
| Nosaukums |  |
| Vienotais reģistrācijas numurs |  |
| Juridiskā adrese |  |
| Kontaktinformācija (e-pasts, tālruņa numurs) |  |
| Pārstāvja vārds, uzvārds |  |
| Pārstāvības pamats: (statūti, pilnvarojums, cits) |  |
| **3. Informācija par projektu** | |
| **3.1. Projekta īstenošanas vieta** (norādīt vēlamo projekta īstenošanas vietu un tās raksturojošo informāciju) | |
| Objekta adrese/nosaukums |  |
| Objekta kadastra apzīmējums |  |
| Īpašnieks |  |
| Cita informācija, kas iespējami precizē projekta idejas īstenošanas vietu |  |
| **3.2. Projekta mērķis** (īsi, kodolīgi) | |
|  | |
| **3.3. Īss projekta apraksts un tā sabiedriskā nepieciešamība**(īsi aprakstīt projekta ideju un veicamās darbības – kā vajadzētu izskatīties projekta idejai un tās atsevišķiem elementiem, kādu pievienoto vērtību projekts sniegs vietējai kopienai) | |
|  | |
| **3.4. Projekta tāme** (norādīt iespējamās darbu un materiālu izmaksas detalizēti pa pozīcijām, kā arī to, vai projekts var tikt īstenots arī nepilnā apjomā) | |
| |  |  |  |  |  | | --- | --- | --- | --- | --- | | **Darbu veids vai konstruktīvā elementa nosaukums, apraksts** | **Cena EUR par vienu vienību (bez PVN)** | **Vienību skaits** | **Kopējā cena EUR (bez PVN)** | **Piezīmes** | | Projektēšana un autoruzraudzība  *(Vismaz 10 % no projekta īstenošanas izmaksām)* |  |  |  |  | | Būvuzraudzība  *(Vismaz 3 % no projekta īstenošanas izmaksām.)* |  |  |  |  | |  |  |  |  |  | |  |  |  |  |  | |  |  |  |  |  | | *PAVISAM KOPĀ BEZ PVN* | | |  |  | | *PVN* | | |  |  | | *PAVISAM KOPĀ AR PVN* | | |  |  | | |
| **3.5. Projekta īstenošana nepilnā apjomā** (atzīmēt, vai iesniedzējs piekrīt projekta idejas īstenošanai nepilnā apjomā, ja komisija atzīst, ka projekta īstenošana ir iespējama tikai daļēji) | |
| |  |  |  | | --- | --- | --- | | Piekrītu | Nepiekrītu |  | | |
| **4. Paraksts**  Esmu informēts, ka personas datu (vārds, uzvārds, personas kods, deklarētās dzīvesvietas adrese, kontaktinformācija saziņai (e-pasts, tālruņa numurs)) apstrādes mērķis ir identificēt personu un pārliecināties, vai tā atbilst saistošajos noteikumos “Jelgavas novada pašvaldības līdzdalības budžeta nolikums” noteiktajām prasībām, kā arī saziņai ar personu | |
| \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ (paraksts, vārds, uzvārds, datums\*) | |

*\* Dokumenta rekvizītus "datums" un "paraksts" neaizpilda, ja elektroniskais dokuments ir noformēts atbilstoši elektronisko dokumentu noformēšanai normatīvajos aktos noteiktajām prasībām*